6 Aborahame e ne e le monna yo o neng “a dumela mo go Jehofa.” Tota e bile, o bidiwa “rre wa botlhe ba ba nang le tumelo.” (Gen. 15:6; Bar. 4:11) Ka tumelo, Aborahame o ne a tlogela legae la gagwe le dilo tse a neng a na le tsone mme a ya kwa lefatsheng le le kwa kgakala. (Gen. 12:1-4; Baheb. 11:8-10) Dingwaga di le dintsi morago ga foo, tumelo ya ga Aborahame e ne e sa ntse e nonofile. Seno se ne sa bonala fa go ne go “tshwana le fa a ne a isitse Isake [morwawe go nna] tshupelo” e le go ikobela taelo ya ga Jehofa. (Baheb. 11:17-19) Aborahame o ne a bontsha tumelo mo ditsholofetsong tsa ga Jehofa, ka jalo Modimo o ne a mo leba e le yo o kgethegileng; o ne a itse Aborahame sentle. (Bala Genesise 18:19.) Ga se gore Jehofa o ne a itse fela gore Aborahame o a tshela; o ne a mo rata jaaka tsala.—Jak. 2:22, 23.